Henri (Luxemburg)

Henri, Luxemburgin suurherttua (Henri Albért Gabriel Félix Marie Guillaume, s. 16. huhtikuuta 1955 Betzdorf), on ollut Luxemburgin hallitsija 7. lokakuuta 2000 lähtien. Henristä tuli suurherttua hänen isänsä, suurherttua Jeanin, luovuttua kruunusta. Hän kuuluu Bourbon-sukuun.

Henri on suurherttua Jeanin ja Belgian prinsessa Joséphine-Charlotte Ingeborg Elisabeth Marie-José Marguerite Astridin vanhin poika. Hän puhuu luxemburgin lisäksi sujuvasti ranskaa, englantia ja saksaa. Henri osaa myös jonkin verran espanjaa.

Henri avioitui 14. helmikuuta 1981 kuubalaissyntyisen María Teresa Mestre y Batistan (s. 1956) kanssa. Heillä on viisi lasta, perintösuurherttua Guillaume (s. 1981), Félix (s. 1984), Louis (s. 1986), Alexandra (s. 1991) ja Sébastien (s. 1992).

Luxemburgin lisäksi Henri on opiskellut Ranskassa, missä hän suoritti kandidaatin tutkinnon vuonna 1974. Henri opiskeli myöhemmin taloustiedettä ja valtio-oppia Geneven yliopistossa, mistä hän valmistui vuonna 1980. Sotilaskoulutusta Henri on saanut Sandhurstin kuninkaallisessa sotakorkeakoulussa.

Suurherttua Henri kieltäytyi joulukuussa 2008 allekirjoittamasta parlamentin hyväksymää lakia, joka laillisti eutanasian. Pääministeri Jean-Claude Juncker ilmoitti pian tämän jälkeen perustuslain muutoksesta, joka veisi suurherttualta hänen valtansa lainsäädännössä.

Kunnianosoituksia 

  Nassaun perheen kultaisen leijonan ritarikunta (Luxemburg, 2000, suurmestari)
  Aadolf Nassaulaisen ritarikunta (Luxemburg, 2000, suurmestari)
  Tammikruunun ritarikunta (Luxemburg, 2000, suurmestari)
  Luxemburgin ansioritarikunta (Luxemburg, 2000, suurmestari)

Lähteet

Aiheesta muualla
 Virallinen sivusto 
 Suurherttua Henrin virallinen CV 

Luxemburgin suurherttuat
Kansainvälisen olympiakomitean jäsenet
Vuonna 1955 syntyneet
Elävät henkilöt